  Майя Бывальцева Россиысь кивалтэтлэн тӧроезлэн воштӥсез Дмитрий Рогозин Михаил Калашниковлэсь 100 аръем юбилейзэ пусъён улсын куд-ог ужрадъёсын ужанрадлыкез кинюртӥз. Со сярысь тодмо луиз 19-тӥ инвожое федерал оргкомитетлэн видеоконференци амалэн ортчем кенешонэзлы йылпумъянъёсъя, ивортэ Удмуртиысь тӧролэн но кивалтэтлэн пресс-службазы. Кызьы вераз Россиысь вице-премьер, кинюртэм ужнарадылке пыризы ужрадъёс, кудъёсызъя «юанъёс ӧвӧл». Азьланяз оргкомитет чакла эскерыны ӵектонъёсты, кудъёсыз бадӟым коньдон кулэ уг каро. Тодэ вайытом, азьвылгес Удмуртилэн тӧроезлэсь ужзэ огдырлы быдэсъясен Александр Бречаловен пумиськонын улосвыл кичӧлтонъёсты эскеризы. Кылсярысь, 2019-тӥ арын Спортъя Росси тол гурт шудонъёсты ортчытонэз, М. Т. Калашников нимо музеез но Калашников проспектлэсь люкетсэ выльдонэз. 19-тӥ инвожое ортчем пумиськонын Россиысь промышленностья но вузкаронъя министрлэн воштӥсез Александр Морозов вераз, радъясь комитетэ ужрадъёсъя пӧртэм ӵектонъёс вуо шуыса. Валтӥсь ужанрадылке пыртэмлэсь азьвыл, соосты ватсаса эскерыны кулэ. Александр Бречаловлэн верамезъя, ӵектонъёс вуо нимаз адямиослэсь, озьы ик предприятиослэсь, огазеяськонъёслэсь, ужъюртъёслэсь, кун но муниципал тӧрлык ёзэсъёслэсь, мер огазеяськонъёслэсь. Улосвыл кивалтӥсьлэн кылъёсызъя, лулчеберетъя одӥгез валтӥсь ужрад луоз «Ижкар — Россилэн пыӵал тӥрлык поттонъя шоркарез» площадкаын театр возьматон. Сое Россилэн нуналэзлы — 12-тӥ инвожолы — тупатыны быгатозы. Озьы ик Александр Бречалов «Калашников: траектория судьбы» но «Оружие эпохи Калашникова» адӟытонъёс дасяны кулэ шуыса вераз. Со сяна, «Калашников: солдат, конструктор и легенда» интыысь интые ветлӥсь адӟытон кылдытыны ӵектэмын, сое Россиысь тросаз каръёсы нуллозы, озьы ик кунгож сьӧрын но пумитаны дасесь. Али Удмуртия дзюдоя Европалэсь первенствозэ но самбоя Россилэсь первенствозэ ортчытыны куриськонъёс сётӥз ни. Улосвыл кивалтӥсьлэн верамезъя, ыбылӥськон спорт амалъёсъя ӵошатсконъёс вылын гинэ дугдыны кулэ ӧвӧл. Малпасько, ми солэсь нимзэ пӧртэм ӧръёсын вӧлмытыны кулэ Александр БречаловКенешонэ озьы ик пыриськизы «Калашников» концернлэн кивалтӥсез Алексей Криворучко, М. Т. Калашников нимо улосвылкуспо мер фондлэн кивалтӥсез Елена Калашникова, Россиысь коньдон ужпумъёсъя министрлэн воштӥсез Леонид Горнин, «Военно-спортивный союз М. Т. Калашникова» огъяросси мер огазеяськонлэн кивалтӥсез Евгений Юрьев но Алтай шерлэн ыстэм муртъёсыз. Тодэ вайытом, Ижысь тодмо конструктор Михаил Тимофеевич Калашников вордскем дырысен 100 ар тырмонэз пусъёнэз радъясь комитетэн кивалтэ Россиысь кивалтэтлэн тӧроезлэн воштӥсез Дмитрий Рогозин. Чакланъёсъя, оргкомитетлэн кӧняез ке пумиськонъёсыз Ижкарын но Воткаын ортчозы. Вань иворъёсты лыдӟе «Михаил Калашниковлы 100 ар тырмонэз пусъён» сюжетысь Тегъёс: Удмуртия МихаилКалашников ДмитрийРогозин КалашниковКонцерн АлександрБречалов МТКалашниковлы100ар  